2016 гъэм и унагъуэ нэхъыфI
Республикэм и къалащхьэм и унагъуэ нэхъыфIхэм папщIэ Налшык къалэ администрацэм и Iэтащхьэм и саугъэт ягъэуващ. А Iуэхур хуэунэтIащ унагъуэм и пщIэр къэIэтыным, абы исхэм яку дэлъ зэхущытыкIэхэр егъэфIэкIуэным.
— Мы IуэхумкIэ дэ дыхуейщ унагъуэм и мыхьэнэр къэтIэтыну. Зи къалэр фIыуэ зылъагъухэм, щапхъэ зытраххэм жылагъуэм гулъытэ хуедгъэщIыну, — жиIащ Налшык къалэ администрацэм щэнхабзэмкIэ и къудамэм и унафэщI Токъуий Мадинэ.
«Илъэсым и унагъуэ» саугъэтыр иратынущ сабиищ е нэхъыбэ зиIэхэу, зи къалэр фIыуэ зылъагъу, илъэситху хъуауэ абы щыпсэу, Налшык щекIуэкI социально-политикэ гъащIэм жыджэру хэт, хабзэ дахэхэр зи жьэгу дэлъ унагъуэхэм. Налшык къалэ администрацэмрэ жылагъуэ зэгухьэныгъэхэмрэ я лIыкIуэхэр зыхэт къэпщытакIуэ гупым нэхъыфIхэр къыхахынущ унэтIыныгъиблкIэ: «Илъэсым и унагъуэ», «Зы IэщIагъэм ирилажьэ унагъуэ», «Налшык зэрыгушхуэ унагъуэ», «ГъащIэ псо зи кIыхьагъ унагъуэ», «Ди щIалэгъуэщ икIи дынасыпыфIэщ», «УнагъуэщIэ», «Унагъуэр гухэхъуэгъуэм и къежьапIэщ».
Налшык и Iэтащхьэм и саугъэтыр зыхуагъэфэщахэм иратыжынущ къалэм и махуэр щагъэлъэпIэнум ирихьэлIэу.
Тхьэхущынэ Ланэ.
